
Text rozhodnutia
Súd: Krajský súd Žilina Spisová značka: 25Sd/116/2014 Identifikačné číslo súdneho spisu: 5014200517 Dátum vydania rozhodnutia: 23. 05. 2014 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2014:5014200517.2 Uznesenie Krajský súd v Žiline, v právnej veci navrhovateľky: Ing. W. B., nar. X. X.. XXXX, r. č.: XXXXXX/XXXX, bytom L., J. M. XXXX/XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Navrhovateľke náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 29. novembra 2013 podľa § 73, § 112 ods. 4 a 6 a § 82 Zákona o sociálnom poistení v znení neskorších predpisov znížila navrhovateľke sumu invalidného dôchodku od 16. februára 2014 na 336,80 € mesačne. Pokles schopnosti vykonávať zárobkovú činnosť u navrhovateľky od 30. októbra 2013 je 70 %. Proti rozhodnutiu odporkyne podala navrhovateľka včas opravný prostriedok, v ktorom poukázala na skutočnosť, že jej zdravotný stav nezodpovedá výroku posudkovej lekárky. Za účelom posúdenia invalidity navrhovateľky na základe konania o jej opravnom prostriedku proti rozhodnutiu odporkyne zo dňa 29. novembra 2013 z dôvodu nesúhlasu s určenou mierou poklesu schopnosti vykonávať zárobkovú činnosť pri mimoriadnej kontrolnej lekárskej prehliadke druhostupňový posudkový lekár sociálneho poistenia MUDr. Z. v lekárskej správe zo dňa 17. apríla 2014 uviedol: Posudzovaná bola prehodnotená posudkovým lekárom pobočky Sociálnej poisťovne a po zhodnotení výsledkov reumatologického vyšetrenia, s doplňujúcimi vyšetreniami bola upravená miera poklesu schopnosti vykonávať zárobkovú činnosť na úroveň 70 %. V rámci konania o opravnom prostriedku bola posudzovaná vyšetrená posudkovým lekárom Sociálnej poisťovne, ústredie, kde navyše oproti popisu bolo zistené, že ide o stuhnutie oboch zápästí - urobená déza chirurgicky, ide o stuhnutie bazálnych kĺbov palcov na obidvoch nohách po chirurgickom výkone. Na základe nového vyšetrenia neurológom zo dňa 10. 4. 2014 ide aj o zvýraznenie prejavov bolestí chrbtice v oblasti krčnej chrbtice. Pre doplňujúce postihnutia zvyšujeme mieru poklesu schopnosti vykonávať zárobkovú činnosť na pôvodných 75 % (M05/Kapitola XV., oddiel A, položka 1c). Emailovým podaním doručeným tunajšiemu súdu dňa 21. mája 2014 oznámila navrhovateľka, že odporkyňa jej poslala oznámenie dňa 6. 5. 2014, v ktorom ju informovala, že miera poklesu schopnosti vykonávať zárobkovú činnosť ostáva naďalej viac ako 70 %. Vzhľadom k tejto skutočnosti zobrala svoj návrh na začatie konania v právnej veci o invalidný dôchodok späť, pretože už nemá záujem v tomto konaní pokračovať. S poukazom na dispozitívny úkon navrhovateľky súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250k ods. 1 vety prvej O.s.p. v spojení s ust. § 250l ods. 2 O.s.p., podľa ktorého, ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. V predmetnom konaní, napriek tomu, že konanie bolo zastavené, bola navrhovateľka úspešným účastníkom konania, preto jej vznikol nárok na náhradu trov konania. Navrhovateľka si však náhradu trov neuplatnila, preto súd o trovách konania jej patriacich rozhodol tak, ako je uvedené vo výrokovej časti tohto rozhodnutia (navrhovateľke náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. V odvolaní sa ma popri všeobecných náležitostiach podľa § 42 ods. 3 O.s.p. (t. j. ktorému súdu je určené, kto ho robí, ktorej veci sa týka, čo sleduje, musí byť podpísaný - každý rovnopis vlastnou rukou, pri právnických osobách opatrený podpisom osoby oprávnenej konať za subjekt, ako aj odtlačkom pečiatky a datované) tiež uviesť, proti ktorému rozhodnutiu smeruje, v akom rozsahu sa toto rozhodnutie napáda, v čom sa toto rozhodnutie alebo postup považuje za nesprávny a čoho sa odvolateľ domáha. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým že, a) v konaní došlo k vadám uvedeným § 221 ods. 1 O.s.p., b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f) rozhodnutie súdu prvého stupňa vychádza z nesprávneho právneho posúdenia veci. Podľa § 205a ods. 1 O.s.p. skutočnosti alebo dôkazy, ktoré neboli uplatnené pred súdom prvého stupňa, sú pri odvolaní proti rozsudku alebo uzneseniu vo veci samej odvolacím dôvodom len vtedy, ak a) sa týkajú podmienok konania, vecnej príslušnosti súdu, vylúčenia sudcu (prísediaceho) alebo obsadenia súdu, b) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci samej, c) odvolateľ nebol riadne poučený podľa § 120 ods. 4, d) ich účastník konania bez svojej viny nemohol označiť alebo predložiť do rozhodnutia súdu prvého stupňa. Ustanovenie § 205a ods. 1 O.s.p. sa nepoužije v konaniach podľa § 120 ods. 2. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie ( § 205 ods. 3 O.s.p.). Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy.

